**Albe crizanteme**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Albe crizanteme licărind în noapte,

Roşu-aprins al toamnei s-a topit şi acum

Ploaia ciobănească rece şi măruntă,

Tristă, mohorâtă – lunecă pe drum.

Albe crizanteme, blânde crizanteme

Cum de-aveţi curajul să mai înfloriţi

Când peste petale cade bruma rece

Şi-n cer zboară corbii negri, hămesiţi?

Din curajul vostru iau o picătură

S-o prefac în cântec şi să cânt mereu…

La restrişti de timpuri, la răscruci de drumuri

Crizantemă albă vreau să fiu şi eu…

Albe crizanteme, blânde crizanteme,

Gingaşe, suave, pline de mister,

Fin parfum de toamnă în mijloc de vânturi,

Ultimă zvâcnire, rugă către cer…